**Schéma štátnej pomoci na podporu diverzifikácie**

**nepoľnohospodárskych činností (5.3.3.1 Programu rozvoja vidieka SR 2007 – 2013) implementované prostredníctvom osi 4 Leader v znení Dodatku č. 2**

Číslo schémy: **X 370/2010**

Schéma je vypracovaná v súlade s nariadením Komisie (ES) č. 800/2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) zverejnením v Úradnom vestníku EÚ pod č. Ú. v. L 214, 9. 8. 2008, str. 3 – 46.

Schéma podpory diverzifikácie nepoľnohospodárskych činností (ďalej len „schéma“) vychádza z kontextu Programu rozvoja vidieka Slovenskej republiky na programové obdobie 2007 – 2013 (ďalej len „PRV“), ktorý je v súlade s nariadením Rady (ES) č. 1698/2005 z  20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (Ú. v. L 277, 21. 10. 2005) a nariadením Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (ďalej aj „EPFRV“) (Ú. v. L 368, 23. 12. 2006).

**Preambula**

Poľnohospodárstvo vo vidieckych oblastiach nevytvára v súčasnom období dostatok pracovných príležitostí. Tieto oblasti sú najviac postihnuté negatívnym dopadom transformácie hospodárstva. Diverzifikácia vidieckej ekonomiky predstavuje zdroj nových pracovných príležitostí založených na miestnych prírodných, materiálnych a ľudských zdrojoch a tvorbu dodatočných príjmov ako u vidieckeho obyvateľstva, tak aj u poľnohospodárskych podnikateľských subjektov. Rozvoj a zachovanie zamestnanosti je jedným z kľúčových prvkov udržania osídlenia na vidieku. Diverzifikácia ekonomických aktivít tvorí významnú súčasť politiky trvalo udržateľného rozvoja vidieka.

Diverzifikácia vidieckej ekonomiky je preto základným prostriedkom zachovania a zlepšenia rovnováhy medzi ekonomickými príležitosťami a sociálnymi podmienkami obyvateľstva na vidieku. Ak sa vidiecke usadlosti budú môcť integrovať do širšej ekonomiky bez geografickej dislokácie, bude možné dosiahnuť hlavný cieľ programu rozvoja vidieka.

Predmetom schémy je poskytovanie štátnej pomoci (ďalej len „pomoc“), formou nenávratného finančného príspevku z EPFRV (Európsky poľnohospodársky fond pre rozvoj vidieka) a štátneho rozpočtu, na financovanie investičných projektov rozvoja malého a stredného podnikania, zameraných na zlepšenie ekonomických príležitostí a sociálnych podmienok vidieckeho obyvateľstva a tým zabezpečenie ich stabilizácie vo vidieckom priestore, pričom pomoc je určená na začatie podnikania alebo na rozšírenie a skvalitnenie podnikania**.**

#### **Právny základ**

Právnym základom pre poskytnutie pomoci sú:

1. Nariadenie Komisie (ES) č. 800/2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách) zverejnené v Úradnom vestníku EÚ pod č. Ú. v. L 214, 9. 8. 2008, str. 3 – 46, (ďalej len „nariadenie Komisie (ES) č. 800/2008“),
2. Zákon č. 231/1999 Z. z. o štátnej pomoci v znení neskorších predpisov (ďalej len „zákon o štátnej pomoci“),
3. Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) v platnom znení (Ú. v. L 227, 21. 10. 2005), (ďalej len „nariadenie Rady (ES) č. 1698/2005“),
4. Nariadenie Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) v platnom znení (Ú. v. L 368, 23. 12. 2006), (ďalej len „nariadenie Komisie (ES) č. 1974/2006“),
5. Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (Ú. v. L 210, 31. 7. 2006), (ďalej len „nariadenie Rady (ES) č. 1083/2006“),
6. Zákon č. 528/2008 Z. z. o pomoci a podpore poskytovanej z fondov Európskej únie v znení neskorších predpisov.

#### **Účel pomoci**

V súlade s článkom 13 nariadenia Komisie (ES) č. 800/2008 sa pomoc charakterizuje ako regionálna investičná pomoc. Účelom poskytnutia pomoci je diverzifikácia smerom k nepoľnohospodárskym aktivitám, rozvoj nepoľnohospodárskych aktivít (vstupy a výstupy nezahrnuté v Prílohe I Zmluvy o založení ES) a zvyšovanie vidieckej zamestnanosti, pričom vytvorené pracovné miesta musia byť priamo v nadväznosti na investičný projekt.

Tento cieľ sa bude napĺňať predovšetkým prostredníctvom:

* rozširovania alternatívnych zdrojov príjmov cestou zriaďovania doplnkových výrob nepoľnohospodárskeho charakteru,
* tvorby nových a zachovania už existujúcich pracovných miest.

#### **Poskytovateľ pomoci a vykonávateľ schémy**

Poskytovateľ pomoci:

Ministerstvo pôdohospodárstva a rozvoja vidieka SR (ďalej len „ministerstvo“)

Dobrovičova 12

Bratislava 812 66

Slovenská republika

Tel.: + 421 2 592 66 111

Webové sídlo: [www.land.gov.sk](http://www.land.gov.sk/),

Pôsobnosť ministerstva je ustanovená zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov*.*

Vykonávateľ schémy:

Pôdohospodárska platobná agentúra (ďalej len „PPA“)

Dobrovičova 12

Bratislava 815 26

Slovenská republika

Tel : + 421 2 592 66 111

Webové sídlo**:** [www.apa.sk](http://www.apa.sk/)

PPA je rozpočtovou organizáciou ministerstva, ktorá vznikla 1. decembra 2003 na základe zákona č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov. Zabezpečuje administráciu podporných mechanizmov v sektore pôdohospodárstva.

#### **Konečný prijímateľ (Oprávnený žiadateľ)**

Právnické osoby a fyzické osoby (malé a stredné podniky v zmysle Prílohy I nariadenia Komisie (ES) č. 800/2008[[1]](#footnote-1) podnikajúce v oblasti poľnohospodárstva, ktorých podiel ročných tržieb/príjmov z poľnohospodárskej prvovýroby na celkových tržbách/príjmoch za posledné uzatvorené účtovné obdobie predstavuje minimálne 30 %. Koneční prijímatelia – predkladatelia projektov musia podnikať v poľnohospodárskej prvovýrobe minimálne 12 po sebe nasledujúcich mesiacov pred podaním žiadosti o nenávratný finančný príspevok (ďalej len „ŽoNFP“). Preukazuje sa pri ŽoNFP.

Ak konečný prijímateľ – predkladateľ projektu vykazuje podiel tržieb/príjmov z poľnohospodárskej prvovýroby nižší ako 30 %, ale investícia zahŕňa viac ako 10 lôžok, môže o podporu požiadať z OP KaHR, ktorý je v gescii MH SR.

Koneční prijímatelia – predkladatelia projektu sú definovaní vo Výzve na predkladanie ŽoNFP z Programu rozvoja vidieka SR 2007 – 2013 (projekt) v rámci implementácie Integrovanej stratégie rozvoja územia (ďalej len „Výzva na implementáciu stratégie“), ktorú zverejní príslušná miestna akčná skupina (ďalej len „MAS“) a to v súlade s Integrovanou stratégiou rozvoja územia (ďalej len „stratégia“)[[2]](#footnote-2).

#### Konečným prijímateľom – predkladateľom projektu pomoci nemôže byť podnik, voči ktorému sa nárokuje vrátenie pomoci na základe predchádzajúceho rozhodnutia Komisie, v ktorom bola táto pomoc označená za neoprávnenú a nezlučiteľnú so spoločným trhom.

Pomoc podľa tejto schémy nemôže byť poskytnutá konečnému prijímateľovi – predkladateľovi projektu, ktorý je podnik v ťažkostiach v zmysle článku 1 ods. 7 nariadenia Komisie (ES) č. 800/2008.

Schéma sa neuplatňuje na:

* pomoc na činnosti súvisiace s vývozom, konkrétne na pomoc priamo súvisiacu s vyvážanými množstvami, na zariadenie a prevádzku distribučnej siete alebo na iné bežné výdavky spojené s vývoznou činnosťou,
* pomoc, ktorá je podmienená uprednostňovaním používania domáceho tovaru pred dovážaným.

Schéma sa vzťahuje na pomoc vo všetkých odvetviach hospodárstva s výnimkou týchto:

* pomoc na podporu činností v odvetví rybného hospodárstva a akvakultúry, na ktoré sa vzťahuje nariadenie Rady (ES) č. 104/2000 (Ú.v.ES L 17, 21.01.2000, s.22),
* pomoc na podporu činností v prvovýrobe poľnohospodárskych výrobkov,
* pomoc na podporu činností v oblasti spracovania a marketingu poľnohospodárskych výrobkov a to v týchto prípadoch:
	+ ak je výška stanovená na základe ceny alebo množstva takýchto výrobkov nakupovaných od prvovýrobcov alebo uvedených na trh príslušnými podnikmi alebo
	+ ak je pomoc podmienená tým, že má byť čiastočne alebo úplne postúpená prvovýrobcom.
* pomoc na podporu činnosti v odvetví ťažby uhlia,
* regionálnej pomoci na podporu činností v oceliarskom priemysle,
* regionálnej pomoci na podporu činností v lodiarskom priemysle,
* regionálnej pomoci na podporu činností v odvetví syntetických vlákien.
1. **Oprávnené projekty**

Oprávnené projekty sú zamerané na investície do hmotného majetku a nehmotného majetku konečného prijímateľa predkladateľa projektu; definovaného v písmene E.

1. **Oprávnené výdavky**

**Oprávnené výdavky** (s výnimkou obmedzení citovaných v rámci neoprávnených výdavkov)

* + - 1. investície do dlhodobého hmotného majetku;
1. investície do dlhodobého nehmotného majetku;
2. vlastná práca (iba mzdy vrátane odvodov).

Za oprávnené výdavky sa považujú výdavky na všetky činnosti, ktoré sú v súlade s cieľmi opatrenia a tiež sú v súlade s nariadením Rady (ES) č. 1698/2005 a nariadením Komisie (ES) č. 1974/2006, napr.:

* výstavba, rekonštrukcia a modernizácia rekreačných a ubytovacích zariadení s kapacitou 11 – 40 lôžok – stavebné investície, investície do vnútorného vybavenia, zariadenia a technológií vrátane zriadenia pripojenia na internet;
* rekonštrukcia existujúcich poľnohospodárskych objektov (ktoré stratili svoj pôvodný účel) na agroturistické objekty s kapacitou 11 – 40 lôžok – stavebné investície, investície do vnútorného vybavenia, zariadenia a technológií vrátane zriadenia pripojenia na internet;
* výstavba, rekonštrukcia a modernizácia výrobných a predajných objektov (pri rekonštrukcii a modernizácii vrátane technológií) a nákup strojov, technológií a zariadení pre:
* doplnkovú výrobu nepoľnohospodárskeho charakteru vrátane využívania obnoviteľných zdrojov energie vrátane zriadenia geotermálneho vrtu a jeho využívania vrátane rozvodov s výnimkou veternej, vodnej a solárnej energie za podmienky, že prevažnú časť vyrobenej energie konečný prijímateľ nespotrebuje vo vlastnom podniku – stavebné investície, investície do vnútorného vybavenia, zariadenia a technológií vrátane zriadenia pripojenia na internet,
* výrobu a spracovanie tradičných materiálov a výrobkov (napr. tkanie ľanového plátna a následná výroba národných (ľudových) krojov, atď.) – stavebné investície, investície do vnútorného vybavenia, zariadenia a technológií vrátane zriadenia pripojenia na internet.
* výstavba, rekonštrukcia a modernizácia agroturistických zariadení vrátane hygienických, ekologických a rekondičných objektov slúžiacich na rozvoj turistických činností (napr. kryté bazény, fitness centrá, masážne a solárne zariadenia, sociálne zariadenia, čističky odpadových vôd a pod.) – stavebné investície, investície do vnútorného vybavenia, zariadenia a technológií vrátane zriadenia pripojenia na internet;
* výstavba, rekonštrukcia a modernizácia areálov vytvárajúcich podmienky na rozvoj rekreačných a relaxačných činností (turistické chodníky, jazdectvo, rybárstvo, poľovníctvo, pltníctvo, cykloturistika, vodné športy, zimné športy, sauna, bazén, detské ihrisko a pod.) – stavebné investície, investície do vybavenia, strojov a technológií vrátane zriadenia pripojenia na internet.

Výstavba, rekonštrukcia a modernizácia predajných miest znamená založenie a prevádzkovanie malých predajných miest umiestených priamo na farmách alebo miestach dostupných pre návštevníkov regiónu, kde konečný prijímateľ – predkladateľ projektu bude môcť predávať svoje výrobky vyrobené v rámci tohto opatrenia, ktoré musia byť nepoľnohospodárskej povahy (napr. ľudovoumelecké výrobky: vyrezávané drevené črpáky, národné ľudové kroje, keramika).

Súčasťou stavebných investícií môžu byť aj prístupové cesty, pripojenie na inžinierske siete a úpravy v rámci areálu.

1. **Neoprávnené výdavky:**
2. výdavky vynaložené pred podaním ŽoNFP (projektu) na príslušnú MAS (článok 8 nariadenia Komisie ES č. 800/2008). V prípade obstarania strojov, zariadení a technológií vynaložené výdavky a vyhotovené dodacie listy a preberacie protokoly pred podaním ŽoNFP (projektu) na príslušnú MAS, okrem finančného prenájmu, kúpy prenajatej veci a kúpy formou splátok za podmienok uvedených v bode 2 (k uzatvoreniu zmlúv mohlo dôjsť aj pred podaním ŽoNFP (projektu) na príslušnú MAS), pričom ako oprávnené výdavky sa uznajú iba tie, ktoré konečnému prijímateľovi – predkladateľovi projektu vznikli odo dňa podania ŽoNFP (projektu) na príslušnú MAS. Stavebné investície so začiatkom realizácie pred podaním ŽoNFP (projektu) na príslušnú MAS (evidencia začatia stavebných prác v stavebnom denníku pred podaním ŽoNFP (projektu));
3. nákup použitého majetku. Za neoprávnený výdavok sa nepovažuje finančný prenájom v zmysle zákona č. 595/2003 Z. z. o dani z príjmov v znení neskorších predpisov, ani kúpa prenajatej veci (pričom nájom vznikol max. 1. januára 2006), resp. kúpa formou splátok v zmysle Obchodného zákonníka v prípade, ak sa jedná o následné odkúpenie konečným prijímateľom – predkladateľom projektu už používaných nových strojov a zariadení za predpokladu, že k finančnému prenájmu, resp. kúpe konečným prijímateľom – predkladateľom projektu už používaných nových strojov a zariadení došlo max. 1. januára 2006. V zmluve o finančnom prenájme a o splátkovom predaji musia byť odčlenené oprávnené výdavky (splátka istiny, doprava, montáž, technické zhodnotenie a pod.) a neoprávnené výdavky (napr. poplatok za uzatvorenie zmluvy, zisk prenajímateľa, úhrada úrokov, výdavky na réžiu, poistenie a pod.), ak sú predmetom zmluvy;
4. výdavky na nákup nehnuteľností s výnimkou nákupu pozemkov (pod stavbami) určených na výstavbu, resp. technické zhodnotenie stavieb, ktoré je predmetom projektu, pričom konečný prijímateľ – predkladateľ projektu si môže uplatniť výdavky na nákup pozemkov v hodnote zistenej znaleckým posudkom, max. však do výšky 10 % oprávnených výdavkov na výstavbu, resp. technické zhodnotenie príslušných stavieb;

4. nákup dopravných prostriedkov a dopravných zariadení s výnimkou:

* špecializovaných vozidiel, ktoré sú svojou konštrukciou a vyhotovením určené na prepravu určitých druhov tovarov a/alebo výrobkov a/alebo ostatných produktov pre potreby doplnkovej výroby a/alebo služieb v súlade s cieľmi opatrenia (napr. vozidlá na prevážanie pltí a pod.);
* pltí, malých plavidiel, vodných a snežných skútrov, štvorkoliek, bicyklov a pod. (len za účelom poskytovania služieb);
* vlekov a pod. (len za účelom poskytovania služieb).

5. nákup zvierat;

6. refundovateľné, refundované alebo inak preplatené dane, clá, dovozné prirážky a kurzové straty;

7. daň z pridanej hodnoty okrem prípadov uvedených v bode 3a) článku 71 nariadenia Rady (ES) č. 1698/2005, t. j. s výnimkou nenávratnej DPH, ak ju znáša zdaniteľná osoba;

8. prevádzkové výdavky (napr. výdavky na opravy a údržbu);

9. vlastná práca vyjadrená peňažnou hodnotou nad 30 % z ceny materiálu zakúpeného a použitého na oprávnenú investíciu realizovanú  vlastnou prácou;

10. bankové poplatky, úroky z dlhu, clá, výdavky na záruku a podobné poplatky;

11. lízingové poplatky a koeficient navýšenia, ostatné výdavky spojené so zmluvou o prenájme, napr. zisk prenajímateľa, úhrada úrokov, výdavky na réžiu, poistenie a pod.;

12. nájomné poplatky okrem splátky istiny a oprávnených výdavkov súvisiacich s obstaraním v prípade finančného prenájmu podľa zákona č. 595/2003 Z. z. o dani z príjmov v znení neskorších predpisov a v prípade kúpy prenajatej veci v zmysle Obchodného zákonníka;

13. výdavky vynaložené v hotovosti s výnimkou vlastnej práce;

14. poradenské a konzultačné služby;

15. projektová dokumentácia;

16. výroba, spracovanie a predaj produktov uvedených v zozname prílohy 1 Zmluvy o založení ES.

#### **Forma pomoci**

#### Pomoc podľa tejto schémy sa poskytuje formou nenávratného finančného príspevku z PRV, ktorý bude poskytnutý formou refundácie na základe predloženia účtovných dokladov preukazujúcich skutočnú výšku oprávnených výdavkov.

#### **Výška a intenzita pomoci**

Maximálna výška pomoci z celkových oprávnených výdavkov:

– do 50 % (40 % EÚ, 10 % SR) pre oblasti cieľa Konvergencia, pričom minimálne 50 % predstavujú vlastné zdroje;

Oblasťami konvergenčného cieľa sú oblasti: Západné Slovensko (mimo Bratislavského kraja), Stredné Slovensko a Východné Slovensko.

Intenzita pomoci je stanovená v súlade so stropom regionálnej investičnej pomoci v nadväznosti na konečné rozhodnutie Európskej komisie K (2006) 3975 o regionálnej mape štátnej pomoci pre Slovenskú republiku platnej na roky 2007 – 2013.

Výška oprávnených výdavkov na 1 projekt: min. 3000 EUR a max. 1,5 mil. EUR (v prípade Obnoviteľných zdrojov energie – bioplynové stanice 3. mil. EUR).

Výška oprávnených výdavkov na 1 projekt je uvedená vo Výzve na predkladanie Žiadosti o nenávratný finančný príspevok z Programu rozvoja vidieka SR 2007 - 2013 (projekt) v rámci implementácie Integrovanej stratégie rozvoja územia (ďalej len „Výzva naimplementáciu stratégie“), ktorú zverejní príslušná MAS[[3]](#footnote-3).

Celková výška oprávnených výdavkov z PRV (z osi 1, 3, 4) nesmie na jeden podnik presiahnuť spravidla 12 mil. EUR bez ohľadu na opatrenie, z ktorého dostal podporu.

Maximálna investičná pomoc podľa schémy pre MSP nesmie prekročiť 7,5 mil. EUR na jeden podnik a jeden investičný projekt

Intenzita pomoci sa vypočíta ako percento poskytnutej pomoci z oprávnených výdavkov. Na účely výpočtu intenzity pomoci sa použijú číselné údaje pred odpočítaním daní alebo iných platieb. V prípade, že oprávnené výdavky a poskytovanie pomoci sa uplatňujú v priebehu viacerých rokov, je potrebné na výpočet intenzity pomoci použiť diskontované sadzby. Základom pre výpočet diskontnej sadzby je základná sadzba, ktorej aktuálna hodnota je uverejnená na webovom sídle Ministerstva financií SR [www.finance.gov.sk/Default.aspx?CatlD=5415](http://www.finance.gov.sk/Default.aspx?CatlD=5415). Intenzita pomoci sa vypočíta podľa vzorca (diskontná výška pomoci/diskontované oprávnené výdavky) x 100 a vyjadruje sa v percentách.

###### Podmienky poskytnutia nenávratného finančného príspevku konečnému prijímateľovi – predkladateľovi projektu

Oprávnenosť projektov na financovanie z PRV, je podmienená splnením všetkých kritérií spôsobilosti, stanovených pre toto opatrenie v Usmernení pre administráciu osi 4 Leader v platnom znení , kapitola 5. Implementácia integrovaných stratégií rozvoja územia a prílohe č.6 Charakteristika priorít a opatrení osi 3, ktoré sú implementované prostredníctvom osi 4 a kritérií spôsobilosti, ktoré si stanovila MAS v stratégií.

1. **Kritérium nevyhnutnosti**

Konečnému prijímateľovi – predkladateľovi projektu môže byť poskytnutá pomoc podľa tejto schémy len vtedy, keď podá ŽoNFP (projekt) pre opatrenie 3.1 Diverzifikácia smerom k nepoľnohospodárskym činnostiam z PRV implementované prostredníctvom osi 4 Leader a to na príslušnú MAS pred začatím prác na projekte alebo pred začatím činnosti.

###### Kumulácia pomoci

* 1. Maximálna výška pomoci a intenzita pomoci určené v článku J. tejto schémy sa uplatnia bez ohľadu na to, či sa podpora, ktorou je poskytnutá pomoc, financuje iba zo štátnych zdrojov, alebo ju čiastočne financuje Európska únia (ďalej len „EÚ“).
	2. Pomoc sa nesmie kumulovať s inou pomocou oslobodenou na základe nariadenia Komisie (ES) č. 800/2008 alebo s pomocou *de minimis*, ktorá spĺňa podmienky ustanovené v nariadení Komisie (ES) č. 1998/2006 (Úradný vestník EÚ L 379, 28.12.2006, str. 5) alebo s inými spôsobmi financovania zo strany Európskej únie v súvislosti s tými istými – čiastočne alebo úplne sa prekrývajúcimi – oprávnenými výdavkami, ak by sa v dôsledku takejto kumulácie prekročila maximálna intenzita pomoci alebo výška pomoci uplatniteľná na túto pomoc podľa článku J. tejto schémy.

3. Kumulácia štátnej pomoci je vždy viazaná na konkrétny oprávnený projekt.

###### Mechanizmus poskytovania pomoci

Pomoc konečnému prijímateľovi – predkladateľovi projektu sa poskytuje v súlade s Usmernením pre administráciu osi 4 Leader, kapitola 8. Hodnotenie a výber ŽoNFP (projektov) konečného prijímateľa – predkladateľa projektu v rámci implementácie stratégie v platnom znení[[4]](#footnote-4).

Obsah Výzvy na implementáciu stratégie a jej náležitosti sú v súlade s § 36 zákona č. 528/2008 Z. z.

###### Rozpočet

Rozpočet (objem finančných prostriedkov) pre opatrenie 3.1 Diverzifikácia smerom k nepoľnohospodárskym činnostiam implementované prostredníctvom osi 4 Leader sa riadi podmienkami definovanými v schválenej stratégií príslušnej MAS. Miestna akčná skupina vo svojej Integrovanej stratégii rozvoja územia má určený celkový rozpočet na opatrenie 3.1 Diverzifikácia smerom k nepoľnohospodárskym činnostiam implementované prostredníctvom osi 4 Leader. Integrovanú stratégiu rozvoja územia má každá Miestna akčná skupina zverejnenú na webovom sídle Národnej siete rozvoja vidieka

<http://www.nsrv.sk/index.php?pl=18&article=34&PHPSESSID=eff9e7eb2161e804dcf1407d2357e9de>

Indikatívny rozpočet na pomoc poskytovanú podľa tejto schémy podľa jednotlivých Integrovaných stratégií rozvoja územia každej Miestnej akčnej skupiny predstavuje na celé obdobie implementácie ISRÚ čiastku 2 198 960 EUR.

|  |  |  |  |  |
| --- | --- | --- | --- | --- |
| Rozpočet na schému | 2010 | 2011 | 2012 | 2013 |
| Predpokladaný ročný rozpočet | 314 138 € | 628 274 € | 628 274 € | 628 274 € |

###### Transparentnosť a monitorovanie

Posudzovanie ŽoNFP (projektov) sa vykonáva podľa pravidiel uvedených v pracovných postupoch stanovených vnútornými predpismi PPA a v súlade s Usmernením pre administráciu osi 4 Leader, kapitola 8. Hodnotenie a výber ŽoNFP (projektov) konečného prijímateľa predkladateľa projektu v rámci implementácie stratégie v platnom znení.

1. Posudzovanie ŽoNFP (projektov) sa vykonáva podľa pravidiel uvedených v pracovných postupoch stanovených vnútornými predpismi PPA.
2. Sťažnosti sa podávajú na ústredie PPA podľa zákona č. 152/1998 Z. z. o sťažnostiach v znení neskorších predpisov.
3. Podľa ustanovenia § 17 ods. 2 písm. a) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka sa na poskytovanie projektových podpôr spolufinancovaných z fondov EÚ nevzťahujú všeobecné predpisy o správnom konaní.
4. Ministerstvo a PPA po nadobudnutí účinnosti schémy uverejní na svojom webovom sídle jej úplné znenie, ktoré zostane na tomto sídle dostupné do konca platnosti schémy.
5. Ministerstvo a PPA zabezpečia uchovávanie podrobných záznamov o schéme po dobu 10 rokov odo dňa kedy bola v rámci tejto schémy poskytnutá posledná pomoc.

###### Kontrola a vnútorný audit

1. Posudzovanie ŽoNFP (projektov), uzatváranie Zmluvy, monitoring a poskytovanie platieb sa vykonáva podľa pravidiel uvedených v pracovných postupoch stanovených vnútornými predpismi PPA.
2. Vykonávanie kontroly pomoci vychádza z legislatívy EÚ – nariadenia Komisie (EÚ) č. 65/2011, ktorým sa stanovujú podrobné pravidlá uplatňovania nariadenia Rady (ES) č.1698/2005, pokiaľ ide o realizáciu kontrolných postupov a krížového plnenia pri opatreniach na podporu rozvoja vidieka a zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. ako aj z interných predpisov ministerstva a PPA na výkon kontroly.

Subjektmi zapojenými do finančnej kontroly sú:

1. Útvary kontroly ministerstva a PPA,
2. Ministerstvo financií Slovenskej republiky,
3. Správa finančnej kontroly
4. Najvyšší kontrolný úrad SR,
5. Európska komisia.
6. Ministerstvo a PPA v súlade s § 19 zákona o štátnej pomoci kontroluje použitie dotácie, oprávnenosť vynaložených výdavkov a dodržiavanie podmienok poskytnutia pomoci. Ministerstvo kontroluje podľa zákona č. 502/2001 Z. z. dodržiavanie podmienok, za ktorých sa pomoc poskytla, ako aj ostatné skutočnosti, ktoré by mohli mať vplyv na správnosť a účelovosť poskytnutej dotácie.
7. Konečný prijímateľ – predkladateľ projektu v súlade s § 19 zákona o štátnej pomoci umožní ministerstvu a PPA vykonanie kontroly použitia dotácie a oprávnenosti vynaložených výdavkov.
8. Konečný prijímateľ- predkladateľ projektu vytvorí zamestnancom kontrolného orgánu vykonávajúcim kontrolu primerané podmienky na riadne a včasné vykonanie kontroly a poskytne im potrebnú súčinnosť a všetky vyžiadané informácie a listiny týkajúce sa najmä realizácie dotácie.

###### Platnosť a účinnosť schémy

* 1. Schéma nadobúda platnosť a účinnosť dňom zverejnenia na webovom sídle ministerstva <http://www.land.gov.sk> a PPA <http://www.apa.sk> .
	2. Zmeny v schéme je možné vykonať formou písomných dodatkov k schéme, pričom platnosť a účinnosť každého dodatku nastáva dňom jeho uverejnenia na webovom sídle ministerstva www.land.gov.sk.
	3. Zmeny v európskej legislatíve podľa článku B. tejto schémy alebo v akejkoľvek s ňou súvisiacej legislatíve musia byť premietnuté do schémy v priebehu šiestich mesiacov od nadobudnutia ich platnosti a účinnosti.
1. **Trvanie schémy**

Platnosť a účinnosť schémy končí 31. decembra 2013.

Žiadosti o nenávratný finančný príspevok (projekty) sa predkladajú do 30. septembra 2013.

Rozhodnutie o žiadosti o nenávratný finančný príspevok musí byť vydané do 31. decembra 2013.

Vyplatenie nenávratného finančného príspevku je možné uskutočniť po predložení dokladov preukazujúcich výšku oprávnených výdavkov (Žiadosti o platbu predloženej najneskôr do 30. 06. 2015).

1. **Prílohy**

Prílohy k schéme na opatrenie 3.1 Diverzifikácia smerom k nepoľnohospodárskym činnostiam sa nachádzajú na webových sídlach PPA a ministerstva:

1. Usmernenie pre administráciu osi 4 Leader a Prílohy (<http://www.apa.sk/index.php?navID=349>)
2. Nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 277, 21.10.2005), ([www.land.gov.sk/sk/index.php?navID=161&id=476](http://www.land.gov.sk/sk/index.php?navID=161&id=476)).
3. Nariadenia Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č.1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (Ú. v. L368, 23. 12. 2006),([www.land.gov.sk/sk/index.php?navID=161&id=476](http://www.land.gov.sk/sk/index.php?navID=161&id=476)).
1. Ú. V. EÚ L214/3, 19.8.2009 [↑](#footnote-ref-1)
2. Integrovaná stratégia rozvoja územia príslušnej MAS, ktorej bol udelený Štatút Miestnej akčnej skupiny na základe Rozhodnutia o schválení Žiadosti o nenávratný finančný príspevok z Programu rozvoja vidieka SR 2007 – 2013, opatrenie 4.1 Implementácia Integrovaných stratégií rozvoja územia a opatrenie 4.3 Chod miestnej akčnej skupiny a stratégie vydaného PPA, je zverejnená na webovom sídle Národnej sieti rozvoja vidieka: <http://www.nsrv.sk/index.php?pl=18&article=34&PHPSESSID=eff9e7eb2161e804dcf1407d2357e9de>. [↑](#footnote-ref-2)
3. Miestna akčná skupina musí dodržiavať podmienky pre príslušné opatrenia osi 3, ktoré sú uvedené v Usmernení pre administráciu osi 4 Leader v platnom znení a to nasledovne:

	* min. výšku oprávnených výdavkov na 1 projekt stanovených pre príslušné opatrenia osi 3;
	* max. výšku oprávnených výdavkov na 1 projekt stanovených pre príslušné opatrenia osi 3, ale pričom si môže stanoviť nižšiu výšku maximálneho limitu oprávnených výdavkov pre príslušné opatrenia osi 3. [↑](#footnote-ref-3)
4. Usmernenie pre administráciu osi 4 Leader je zverejnené na webovom sídle http://www.apa.sk/index.php?navID=349 [↑](#footnote-ref-4)